飲酒呈鄰幾原甫
作者：梅堯臣
朝代：宋

paragraphs: 天地不爭行，日月不爭明。
晝夜自顯晦，冬春自枯榮。
夸父逐日死，共工觸天傾。
二子不量力，空有千古名。
寄語賢與愚，何嘗見長生。
我願會良友，醉顔日常赬。
東海爲酒罇，五湖爲杯羹。
海罄湖且竭，盡倒爲解酲。
苟死不復知，苟生徒牽情。
項籍乘牛車，馳上廣武城。
强梁取秦鹿，慷慨猶爲輕。
歸來卧酒家，豈得慙公卿。
樂亦但如此，舉世任營營。